作者:劉克莊
標題:沁園春
內容:有個頭陀，形等枯株，心猶死灰。幸春山筍賤，無人爭吃，夜爐芋美，與客同煨。何處旛花，忽相導引，莫是天宮迎赴齋。又疑道，向毗耶城裡，講席初開。這邊尚自徘徊。笑那裡紛紛早見猜。有尊神奮杵，拳粗似缽，名緇豎拂，喝猛如雷。老子無能，山僧不會，誰誤檀那舉請哉。山中去，便百千億劫，休下山來。